བོད་ཀྱི་ཆོས་ལུགས་ལོ་རྒྱུས་ཐོག་ཏུ་གྲུབ་མཐའ་རིས་མེད་ཀྱི་བསམ་བློ་འཛིན་པའི་སྐྱེས་བུ་མང་པོ་ཞིག་ཡོད།མཁས་པ་ལ་ཤས་ཀྱིས་རིས་མེད་ཀྱི་ལྟ་བ་འདིའི་གཞི་ཚུགས་ས་ནི་བོད་ཀྱི་ལོ་རྒྱུས་ཐོག་གི་གྲུབ་མཐའ་ཕན་ཚུན་བར་དུ་འགལ་བ་མང་བོ་བྱུང་བའི་ཉེས་དམིགས་ཅི་རིགས་མཐོང་བ་དང་།ཉེས་དམིགས་དེ་དག་གིས་བོད་ཀྱི་གྲུབ་མཐའ་ཁག་འཆམ་མཐུན་སྒོས་གནས་པ་དང་།བོད་ཀྱི་རིག་གནས་འཕེལ་རྒྱས་འགྲོ་བར་གེགས་ཆེན་པོ་ཞིག་ཏུ་གྱུར་ཡོད་པར་སེམས་པས་གྲུབ་མཐའ་ཁག་རྣམས་འཆམ་མཐུན་གནས་དགོས་པའི་རིས་མེད་ཀྱི་ལྟ་བ་བཏོན་པ་ཞིག་རེད་སྙམ་པ་དང་།འདི་ནི་སྐབས་དེའི་སྤྱི་ཚོགས་ཀྱི་གནས་བབ་ངེས་ཅན་ཞིག་གི་འོག་ནས་བྱུང་བའི་ཕྱིའི་རྣམ་པ་ཙམ་ཞིག་གི་རིས་མེད་ཀྱི་ལྟ་བ་ཙམ་ཞིག་ཡིན་པར་འདོད།འཇམ་དབྱངས་མཁྱེན་བརྩེའི་དབང་པོས་གྲུབ་མཐའ་རིས་མེད་ཀྱི་ལྟ་བ་བཏོན་པ་ནི་ཕྱིའི་རྣམ་པ་དེ་ཙམ་མ་ཡིན་ཏེ།ཁོང་གིས་བོད་ཀྱི་གྲུབ་མཐའ་ཁག་གི་གདམས་པ་བླངས་པ་མ་ཟད་བློ་དང་རིགས་པས་ཞིབ་ཏུ་འཇུག་ཅིང་།དེ་དག་ཉམས་སུ་བླངས་པ་དང་ཕན་ཚུན་གཤིབ་བསྡུར་ཟབ་མོ་བྱས་པའི་རྗེས་སུ།གྲུབ་མཐའ་ཕན་ཚུན་གྱི་ཐ་སྙད་འདོགས་སྟངས་མ་གཅིག་པ་མ་གཏོགས།ཚང་མ་སངས་རྒྱས་བསྟན་པའི་དགོངས་པ་ཡིན་པ་རྟོགས་ནས་རིས་མེད་ཀྱི་བསམ་བློ་བཏོན་པ་ཞིག་རེད།འདི་ནི་གྲུབ་མཐའ་ཁག་གི་ལྟ་བ་རྟོགས་པའི་རྗེས་སུ་བཏོན་པའི་རིས་མེད་ཀྱི་བསམ་བློ་ཡིན་པས།ཕྱིའི་རྣམ་པ་ཙམ་གྱི་གྲུབ་མཐའ་ཕན་ཚུན་ཁག་ལ་བརྩི་བཀུར་དང་འདྲ་མཉམ་ཡིན་པའི་འདོད་ཚུལ་དེ་ལས་འགོངས་ཡོད་པ་རེད།